เพิ่มจริยธรรมคุมตัวแทน
คปภ.เล็งออกกฎใหม่คุมจริยธรรมตัวแทนหรือนายหน้า แค่ส่อว่าผิดสั่งหยุดขายทันที
3 ก.พ. 2560

คปภ.เล็งออกกฎใหม่คุมจริยธรรมตัวแทนหรือนายหน้า แค่ส่อว่าผิดสั่งหยุดขายทันที
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.อยู่ระหว่างปรับปรุงกฎหมายในการควบคุมดูแลตัวแทน นายหน้าประกันภัยให้มีความเข้มงวดมากขึ้น โดยเฉพาะการเพิ่มเรื่องประมวลจริยธรรมสำหรับตัวแทน นายหน้าประกันภัยขึ้นมาใหม่ เพื่อลดความเสียหายที่จะเกิดขึ้นสำหรับผู้บริโภคได้ ซึ่งจะต้องมีการเสนอให้คณะกรรมการ คปภ.พิจารณาอนุมัติต่อไป
“ต่อไปถ้าเริ่มตรวจพบหรือมีข้อสงสัยมาว่าตัวแทนหรือนายหน้าประกัน มีพฤติกรรมส่อไปในทางผิดกฎหมาย ทุจริต ฉ้อฉล หรือผิดจริยธรรม เราก็จะสั่งให้หยุดขายได้ทันที ไม่ต้องรอให้เกิดความเสียหายขึ้นก่อนแล้วถึงค่อยสั่งให้หยุดขายหรือเพิกถอนใบอนุญาต ซึ่งปัจจุบันก็มีกฎหมายที่เกี่ยวข้องหลายฝ่าย ทั้งที่เป็นคดีอาญาและคดีแพ่ง โดย คปภ.ก็จะนำกฎหมายที่เกี่ยวข้องมาดูทั้งหมดเพื่ออุดช่องว่างที่มีอยู่” นายสุทธิพล กล่าว 
ทั้งนี้ ในปีที่ผ่านมา คปภ.ได้มีคำสั่งเพิกถอนใบอนุญาตเป็นตัวแทน นายหน้าประกันภัยทั้งสิ้น รวม 47 ราย แยกเป็นตัวแทนประกันชีวิต 36 ราย นายหน้าประกันวินาศภัย 9 ราย และนิติบุคคล 2 ราย